KIRJALLINEN KYSYMYS E-1618/00 esittäjä(t): Gianfranco Dell'Alba (TDI) komissiolle. Kuka spekuloi Malpensa 2000 -hankkeella?.



Virallinen lehti nro 136 E , 08/05/2001 s. 0005 - 0006



KIRJALLINEN KYSYMYS E-1618/00 esittäjä(t): Gianfranco Dell'Alba (TDI) komissiolle (29. toukokuuta 2000) Aihe: Kuka spekuloi Malpensa 2000 -hankkeella? Essenin Eurooppa-neuvosto katsoi, että Malpensan uusi kansainvälinen lentokenttä on strategisesti tärkeä eurooppalaisen infrastruktuurin kehittämisessä ja että se ansaitsee yhteisön huomattavan suuren osarahoituksen. Yli kolmen vuoden ajan on käyty loputonta kädenvääntöä Italian hallituksen ja Euroopan komission välillä hankkeen yhä häilyvämmiksi käyvistä ääriviivoista. Näistä jatkuvista selvityksistä ja niistä johtuvista myöhästymisistä aiheutuu hyvin kalliita kustannuksia Pohjois-Italialle ja sen kehitysmahdollisuuksille. Milanon lentokenttiä hallinnoivan yhtiön ja British Airwaysin välillä käydystä katkerasta sananvaihdosta huolimatta eräälle englantilaiselle yhtiölle olisi kuitenkin haluttu myöntää mahdollisuus laatia lausunto Malpensa 2000 -hankkeesta ja selvitys sen ympäristövaikutuksista. Aiemmin juuri yhteisön liikennepolitiikasta vastuussa olleen komission jäsenen Neil Kinnockin kabinetin entisen päällikön siirtyminen British Airwaysin johtoportaaseen oli tahditonta, onhan British Airways yksi kaikkein vihamielisimmin Malpensa 2000 -hankkeeseen suhtautuvista yhtiöistä. Saksalainen liikenteenharjoittaja Lufthansa on itsepäisesti vastustanut uuden pohjoisitalialaisen suurlentokentän, toisin sanoen eteläeurooppalaisen keskuksen, toiminnan aloittamista niin että se yrittää ryhtyä suoranaisesti ilmasotaan Milanon vanhaa Linaten lentokenttää vastaan. Eikö Euroopan komissio katso, että olisi välttämätöntä kerta kaikkiaan selvittää Italian valtion kanssa tehtyjen sopimusten ehdot ja huolehtia niiden täytäntöönpanon valvomisesta? Eikö Euroopan komissio katso, että yhteisön viimeisimmät häilyvät ja epävarmat aloitteet vahvistavat syviä epäluuloja siitä, että on muodostunut englantilais-saksalainen akseli, jolla on kytköksiä Brysseliin ja joka haluaa pysäyttää alkuunsa Malpensa 2000 -hankkeen? Loyola de Palacion komission puolesta antama vastaus (28. syyskuuta 2000) Komissio haluaisi muistuttaa parlamentin jäsentä komission osallisuudesta Milanossa sijaitsevan Malpensan lentokentän rahoitukseen. Antamansa tuen vuoksi komissio pitää tärkeänä Malpensan lentokentän käyttöönottamista suunnitelmien mukaisesti siten, että myös tulevat kehitysmahdollisuudet on otettu asianmukaisesti huomioon. Italian viranomaisten asiasta laatimien sääntöjen on kuitenkin oltava yhteisön lainsäädännön mukaisia, ja tästä syystä komissio jätti 16. syyskuuta 1998 tekemällään päätöksellä 98/710/EY(1) hyväksymättä alkuperäiset liikenteen jakamista koskevat säännöt. Käsiteltävinä olleet kysymykset eivät olleet häilyviä ja epävarmoja vaan näkökannat oli esitetty selvästi Euroopan yhteisöjen virallisessa lehdessä julkaistun päätöksen yhteydessä. Päätöksen tekemisen jälkeen esille on noussut ympäristöä koskevia huolenaiheita, joiden vuoksi Italian hallitus toteutti erinäisiä toimenpiteitä pääministeri Massimo d'Aleman 13. joulukuuta 1999 antaman asetuksen nojalla. Nämä toimenpiteet tulivat virallisesti voimaan 26. maaliskuuta 2000, ja niitä sovellettiin kokeilunomaisesti 26. kesäkuuta 2000 asti. Näiden toimenpiteiden luoma epävarma tilanne sekä 3. maaliskuuta 2000 annetulla asetuksella laaditut uudet säännöt liikenteen jakamisesta Milanossa sijaitsevien Linaten ja Malpensan lentokenttien välillä on johtanut siihen, että kaksitoista merkittävää lentoyhtiötä on tehnyt komissiolle joukon asiaa koskevia valituksia. Voidakseen tutkia, ovatko Italian hallituksen toimet yhteisön lainsäädännön mukaisia, komission oli pyydettävä ulkopuolista asiantuntijaa laatimaan Malpensan nykyistä ja tulevaa kapasiteettia koskeva perusteellinen selvitys, jossa otettaisiin huomioon asianmukaisista ympäristötoimenpiteistä kentälle aiheutuvat rasitukset. Komissio valitsi tämän asiantuntijan, kuten myös aiemmat Malpensan tapauksessa käytetyt asiantuntijat, noudattaen yhteisön tasolla sovellettavaa avointa, puolueetonta, syrjimätöntä ja avoimeen tarjouskilpailuun perustuvaa valintamenettelyä. Selvityksen tulokset saatiin käyttöön elokuussa, minkä jälkeen komission oli mahdollista ottaa kantaa Italian laatimiin uusiin sääntöihin näiden tietojen perusteella. Siihen, että komission jäsenen Neil Kinnockin kabinetin entinen päällikkö Andrew Cahn siirtyi jatkamaan uraansa komission ulkopuolelle, komissio on ilmaissut kantansa jo vastatessaan parlamentin jäsenen asiasta tekemään kirjalliseen kysymykseen E-1664/00. Vastauksessaan komissio totesi, että Cahnille myönnettiin perusteellisen harkinnan jälkeen muodollinen lupa uuden tehtävänsä vastaanottamiseen. Lisäksi komission jäsen Neil Kinnock esitteli parlamentin jäsenille 3. toukokuuta 2000 nykyiset käytännöt, joilla säännellään vakinaisten ja määräaikaisten virkamiesten siirtymistä komission ulkopuolisiin töihin, ja vahvisti Cahnin uusien tehtävien noudattavan näitä sääntöjä. (1) EYVL L 337, 12.12.1998.